Komisijos reglamentas (EB) Nr. 2722/2000
2000 m. gruodžio 13 d.
nustatantis sąlygas, kuriomis žuvininkystės orientavimo finansinis instrumentas (ŽOFI) gali prisidėti prie patologinės rizikos akvakultūrai panaikinimo
EUROPOS BENDRIJŲ TARYBA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 2792/1999, nustatantį išsamias Bendrijos struktūrinės paramos žuvininkystės sektoriuje taisykles ir tvarką [1], ypač į jo 15 straipsnio 4 dalį,
kadangi:
(1) Reglamento (EB) Nr. 2792/1999 15 straipsnio 3 dalies g punktas aiškiai leidžia Bendrijai per žuvininkystės orientavimo finansinį instrumentą (ŽOFI) teikti paramą panaikinant patologinę riziką akvakultūrai. Todėl gali būti įmanoma kompensuoti gamintojams už akvakultūros gyvūnų skerdimą.
(2) 1990 m. birželio 26 d. Tarybos sprendimas 90/424/EEB dėl išlaidų veterinarijos srityje [2] su paskutiniais pakeitimais, padarytais Reglamentu (EB) Nr. 1258/1999 [3], nustato Bendrijos finansinių įnašų į gyvūnų ligų likvidavimo ir stebėsenos programas valdymo taisykles, ypač tai, kad liga turi būti nurodyta to sprendimo priede, skerdimo programa (įskaitant galimas kompensacijas gamintojams) turi būti patvirtinta Komisijos, o išlaidos (įskaitant bet kokias kompensacijas gamintojams) gali būti padengtos Bendrijos finansiniu įnašu.
(3) Išskyrus akvakultūros gyvūnų vakcinavimo kampanijas, reikėtų vengti situacijų, kuomet pritaikius Reglamento (EB) Nr. 2792/1999 15 straipsnio 3 dalies g punktą reikėtų taikyti įvairias procedūras ir reikalavimus, kitus nei nustatyti Sprendimo 90/424/EEB 24 straipsnyje.
(4) Reikėtų nustatyti, kad, kai minėto 24 straipsnio finansinės nuostatos neatitinka 1999 m. birželio 21 d. Tarybos reglamente (EB) Nr. 1260/1999, nustatančiame struktūrinių fondų bendrąsias nuostatas [4], išdėstytų finansinių nuostatų, ŽOFI toliau galioja reglamento nuostatos.
(5) Be to, reikia uždrausti Bendrijos paramos tai pačiai patologinės rizikos akvakultūrai likvidavimo sistemai kaupimąsi.
(6) Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Kai, siekdama panaikinti patologinę riziką akvakultūrai, valstybės narės kompetentinga institucija numato Bendrijos finansinį įnašą iš ŽOFI pagal Reglamento (EB) Nr. 2792/1999 15 straipsnio 3 dalies g punktą, taikomos atitinkamos Sprendimo 90/424/EEB 24 straipsnio nuostatos.
2. Šio straipsnio 1 dalis netaikoma akvakultūros gyvūnų vakcinavimo kampanijų atveju.
3. Lieka galioti Reglamento (EB) Nr. 1260/1999 III antraštinėje dalyje nustatytos Struktūrinių fondų finansinės nuostatos.
4. ŽOFI parama, skirta likvidavimo projektams, negali būti teikiama kartu su kitokia Bendrijos parama.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 13 d.